**Lo vent de mijorn**

Qu'entenen, o que creden enténer hòrt de causas, la neit, capvath la lana. Se son bèstias, se son auchèths o gent, ne cau pas tròp i har cas. Los crits e los ronhars que s'i semblan tots mèi o mens. A bèths còps totun, que hèn fremir la pèth.

Uglars que son de mòrt, çò dirén. Mès benlèu que vèn aquò deu vent de lunh, deu vent d'Espanha, e cau pas se'n dar. A bèths cops, vau mélher se carar, e pas arren ne díder en digun.

Com aquera neit, hòrt escuranhosa, dab lo vent de mijorn, quan ns'estanguèm au guà de Hossats. Qu'arribèva aquesta uglèira de la part deu Bas de Bedin, aquí ond lo Gabarrar se'n va caçar e pausar los lacets. Au Gabarrar, lo sabèm un chic enter-pèc, mès brave com tot. Un matin, per enlà, que m'avè miat cúlher las lèbes gahadas. Las i copèva lo cap, e las dishèva aquí : « Atau, ço didè per arríder, lo monde creiràn se son escapadas ». Que'u hadèn ric, mès lo podèn pas díder curran.

Dempús aquera neit, l'am pas mèi tornat véder. Lo son monde que dishón, d'aquí en avant, l'avèn metut en pension, deu costat de Bordèu. Divè estar la vertat. Pr'amor quan son pècs, riscan de fenir hòus, e que pòt vir aquò : dehèt geinant, se vòlen dens la familha maridar un còishe, mau sii ua dona. Vau mélher s'i préner pro lèu. Cau pas sonque lo maire de la comuna se'n didi d'avís eth tanben.

Que s'i diven préner a tres o quate, e dishar la carriòla pro pròche, dab lo chivau qui s'eishenti pas. Se saben aténer au bon indret, dab ua apriga per li cobrir lo cap, que gahan lo gent adaise shetz que cridi tròp pausa.

E après : « i! », dinc a Cadilhac, au castèth. Dens aquera pension, lo pèc dont risca de vir hòu, digun sonque lo maire saurà pas mèi lo son nòm e shetz de nat nòm tanben que morirà. Dens los chais deu castèth, en devath la terra, cridarà tant com vulhi : « Sui pas hòu ! » Lo vent de mijorn aquí n'i passa pas.